
MEGÁLLAPODÁS

önkormányzati vagyonba tartozó ingatlan ingyenes önkormányzati tulajdonba adásáról

amely létrejött:

egyrészről Budafok-Tétény Budapest XXII. Kerület Önkormányzata (székhelye: 1221 Budapest, Városház tér 11., törzsszám:………….., adószám: …………………; statisztikai számjel: ……………………….) képviseli: Karsay Ferenc polgármester, mint tulajdonba adó (a továbbiakban: Átadó),

másrészről Budapest Főváros Önkormányzata (székhely: 1052 Budapest, Városház u. 9-11.; törzsszám: 735638; adószám:15735636-2-41; statisztikai számjel: 15735636-8411321-01) képviseli: Tarlós István főpolgármester, mint tulajdonba vevő (a továbbiakban: Átvevő vagy Fővárosi Önkormányzat),

együttesen: Szerződő Felek – között az alulírott helyen és napon az alábbiak szerint:

I. Előzmények:

I.1. A Budapest Főváros Önkormányzata közérdekű közlekedési infrastrukturális beruházásában létesül a Budapest XI. és XXII. kerület, Balatoni út – Tanító utca és Balatoni út – Háros utca kereszteződésben kialakításra kerülő körforgalmi csomópont. Budapest Főváros Kormányhivatala a Balatoni út – Tanító utcai csomópontra BF/UO/NS/A/119/30/2015. számon, illetve a Balatoni út – Háros utca csomópontra BF/UO/NS/A/7/39/2015. jogerős útépítési engedélyt adott ki. A közérdekű beruházás nyomvonala olyan ingatlanokat is érint, amelyek nem állnak a Fővárosi Önkormányzat tulajdonában. 
A kialakításra kerülő körforgalmi csomópont által érintett négy ingatlan megszerzésének érdekében a Fővárosi Önkormányzat kisajátítási tervet készíttetett (a továbbiakban Kisajátítási terv), amely záradékolásra került. Ezt követően a Fővárosi Önkormányzat megkereste a XXII. Kerületi Önkormányzatot, mint a négy ingatlan egyikének kizárólagos tulajdonosát, hogy a nemzeti vagyonról szóló 2011. évi CXCVI. törvény (továbbiakban Nvtv.) 5.§ (3) bekezdés a) pontja szerinti tulajdonát képező nemzeti vagyon (közút), az ingatlan-nyilvántartás szerinti 234476 helyrajzi számon nyilvántartott, kivett közterület megnevezésű, 1561 m2 összterületű ingatlan kisajátítási változási vázrajon 234476/2 számon megjelölt 163 m2 területű részét, szíveskedjen kisajátítást helyettesítő megállapodás jogcímén ingyenesen a tulajdonába adni. 
I.2. A Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 108. § (2) bekezdése alapján a helyi önkormányzat tulajdonában álló nemzeti vagyon tulajdonjoga az állam vagy más helyi önkormányzat javára ingyenesen átadható, jogszabályban meghatározott közfeladat ellátásának elősegítése céljából.
I.3. Budafok-Tétény Budapest, XXII. Kerület Önkormányzata Képviselő-testülete a 105/2016. (IV.14.) számú határozatában úgy döntött, hogy a Fővárosi Önkormányzat beruházásában megvalósuló, Budapest XXII. kerület Balatoni út – Tanító utcai csomópontba tervezett körforgalmi csomópont - egységes tulajdonjogi rendezése érdekében – Budafok-Tétény Budapest, XXII. kerület Önkormányzata tulajdonában álló 234476 hrsz.-ú közterületből a csomópont területét érintő, 163 m2 területrész tulajdonjogát a Mötv. 108. § (2) bekezdése alapján Budapest Főváros Önkormányzata részére ingyenesen átadja. 
I.4. Szerződő Felek rögzítik, hogy jelen megállapodás szerinti tulajdonba adásra a Mötv. 13. § (1) bekezdés 2. pontjában meghatározott településüzemeltetés önkormányzati feladat ellátásának elősegítése, továbbá a Mötv. 23. § (4) bekezdés 1. pontjában rögzített fővárosi közfeladatnak a 432/2012. (XII.29.) Korm.rendelet 2. melléklete szerint a Balatoni út – mint kiemelt forgalmú/országos közúti közlekedésben fontos szerepet játszó közút – fejlesztése érdekében kerül sor. 
II. A szerződés tárgya:

II.1. Szerződő Felek rögzítik, hogy jelen megállapodás tárgyát az ingatlan-nyilvántartás szerint az Átadó kizárólagos, 1/1 arányú tulajdonában lévő, az ingatlan-nyilvántartás szerinti Budapest XXII. kerület, 234476 helyrajzi számon nyilvántartott, kivett közterület megnevezésű 1561 m2 összterületű ingatlan (továbbiakban: Ingatlan) jelen megállapodás mellékletét képező kisajátítási változási vázrajon (továbbiakban: Vázrajz) 234476/2 helyrajzi számon megjelölt 163 m2 területű átadásra kerülő része (továbbiakban: Ingatlanrész) képezi. 
Szerződő Felek megállapodnak abban, hogy a 2007. évi CXXIII. törvény a Kisajátításról (továbbiakban a Kisajátításról szóló törvény) 37.§ (2) bekezdés b) pontja alapján jelen megállapodás, mint kisajátítást helyettesítő megállapodás jogcímén az Ingatlan megosztásra kerül a Vázrajzon feltüntetett 234476/1 (visszamaradó rész) és 234476/2 hrsz-ú (átadásra kerülő Ingatlanrész) területekre; majd a Kisajátítási terv alapján a 234476/2 számú terület tulajdonjoga ingyenes tulajdonátadás jogcímén a Fővárosi Önkormányzat 1/1 arányú tulajdonába kerül, míg a 234476/2 számú ingatlan az Átadó tulajdonában marad.

II.2. Szerződő Felek rögzítik, hogy az átadásra kerülő Ingatlanrész becsült forgalmi értéke, Budapest Főváros Vagyonkezelő Központ Zrt. által elkészített értékbecslés alapján bruttó 968.057,-Ft azaz bruttó kilencszázhatvannyolcezer-ötvenhét forint összeg.
II.3. Átadó az Ingatlanrész per-, teher- és igénymentességéért szavatossággal tartozik. Átadó szavatol továbbá azért is, hogy harmadik személynek nincsen az Ingatlanrész vonatkozásában olyan joga, igénye vagy kötelezettsége, amely az Átvevőt korlátozná a jelen Megállapodásban megszerzett jogainak gyakorlásában, illetve az I.1. pontban meghatározott közérdekű beruházás megvalósításában. 
III. Az Ingatlan tulajdonjogának átadása, használat, költségek:

III.1. Az Átadó kijelenti, hogy az Ingatlanrész tulajdonjogát a kisajátításról szóló törvény 37. § (2) bekezdés b) pontja szerinti eljárásban jelen megállapodás, mint kisajátítást helyettesítő megállapodás, és az I.1. pont szerinti kisajátítási terv alapján ingyenesen átadja az Átvevő részére, az Átvevő pedig átveszi azt. 
Átvevő a tulajdonjogának az ingatlan-nyilvántartásba történő bejegyzésével válik az Ingatlanrész tulajdonosává.
III.2. Az Átvevő kijelenti, hogy az Ingatlanrészt jelen megállapodás I.3. és I.4. pontjaiban foglaltaknak megfelelően kívánja használni.

III.3. Az Átvevő tudomásul veszi, hogy az Ingatlan megosztásával, az Ingatlanrész tulajdonba vételével, a birtokbaadással, valamint a tulajdonjog átruházás ingatlan-nyilvántartási bejegyzésével kapcsolatos költségek az Átvevőt terhelik.

IV. Birtokátruházás:

IV.1. Az Ingatlanrész birtokának átruházása a Szerződő Felek részvételével, átadás-átvételi jegyzőkönyv felvételével történik jelen megállapodás hatálybalépésétől számított öt (5) napon belül, előre egyeztetett időpontban. 

IV.2. A birtokátruházás napjától kezdődően az Ingatlanrész hasznait az Átvevő jogosult szedni, illetve köteles viselni azok terheit és a kárveszélyt.

V. A Felek jognyilatkozatai:

V.1. Az Átadó jelen megállapodás hatálybalépésével egyidejűleg feltétlen és visszavonhatatlan hozzájárulását adja, hogy a kisajátításról szóló törvény 37. § (2) bekezdés b) pontja szerinti eljárásban jelen megállapodás, mint kisajátítást helyettesítő megállapodás, és az I.1. pont szerinti kisajátítási terv alapján

· a 234476 hrsz.-ú Ingatlan 1/1 arányú kizárólagos tulajdoni hányadára az Átadó tulajdonjoga az ingatlan-nyilvántartásból törlésre kerüljön, továbbá 
· a létrejövő 234476/1 számú ingatlanra 1/1 arányú tulajdonjoga az Átadó javára bejegyzésre kerüljön, valamint 
· az Átvevő Fővárosi Önkormányzatnak a megosztás után létrejövő 234476/2 számú területre a Mötv. 108. § (2) bekezdése alapján történő ingyenes tulajdonba adás jogcímén 1/1 arányú tulajdonjoga az ingatlan-nyilvántartásba bejegyzésre kerüljön (bejegyzési engedély).
V.2. Az Átvevő tudomásul veszi, hogy az átadott Ingatlanrészen  a nemzeti vagyonról szóló 2011. évi CXCVI. törvény (továbbiakban: Nvt.) 13. § (5) bekezdése alapján a tulajdonjog megszerzésétől – az Átvevő tulajdonjogának ingatlan-nyilvántartási bejegyzésétől – számított 15 évig a törvény erejénél fogva elidegenítési tilalom áll fenn. 

Szerződő Felek jelen megállapodás aláírásával feltétlenül és visszavonhatatlanul hozzájárulnak és kölcsönösen kérik, hogy - a jelen megállapodás, mint kisajátítást helyettesítő megállapodás alapján történő tulajdonszerzéstől számított tizenöt (15) évig - az átadott Ingatlanrészre, azaz a megosztás végrehajtása után létrejövő 234476/2 számú ingatlanra  elidegenítési tilalom kerüljön feljegyzésre az ingatlan-nyilvántartásba, az Átadó, mint jogosult javára.

V.3. Az Átvevő kijelenti, hogy a jelen megállapodás általa történő aláírásának időpontjában az adózás rendjéről szóló 2003. évi XCII. törvény 178. § 32. pontja szerint köztartozásmentes adózónak minősül. Átvevő nyilatkozik arról, hogy szerepel a köztartozásmentes adózói adatbázisban. Az Átadó ennek alapján megállapítja, hogy az Átvevő köztartozásmentes minősége hitelt érdemlően igazolt és az Átadóval szemben nincs lejárt tartozása. Az Nvtv. 13. § (2) bekezdése szerint nemzeti vagyon tulajdonjogát átruházni természetes személy vagy átlátható szervezet részére lehet. Az Nvtv. 3. § (1) bekezdés 1. a) pontja értelmében a helyi önkormányzatok átlátható szervezetnek minősülnek, így az Átvevő részére a nemzeti vagyon tulajdonjoga átruházható.

VI. Kötelezettségvállalások:
VI.1. Az Átvevő kijelenti, hogy az Ingatlanrész jelen megállapodás megkötésének időpontjában fennálló állapotát ismeri és azt jelen állapotában veszi a tulajdonába. Az Átvevő kijelenti, hogy saját költségvetése terhére vállalja - amennyiben az Ingatlanon tervezett tevékenység engedélyköteles - a szükséges engedély(ek) megszerzését.
VI.2. Átadó kijelenti, hogy az Ingatlannal kapcsolatban, hogy az Általános forgalmi adóról szóló 2007. évi CXXVII. törvény 11 § (1) bekezdése alapján levonási jog nem illette meg, és tekintettel arra, hogy jelen megállapodás mint kisajátítást helyettesítő megállapodás alapján az átadás ingyenes ÁFA fizetési kötelezettség nem keletkezik 
VI.3. Átadó szavatol azért, hogy a jelen megállapodás hatálybalépésétől az Ingatlanrész tulajdonjogának Átvevőre történő átszállásáig sem közvetlenül, sem valamely gazdasági társaságban fennálló bármely érdekeltségén keresztül, sem bármely módon az Ingatlan résszel semmilyen, a jelen szerződés megvalósulását korlátozó, vagy meghiúsító módon nem rendelkezik, az Ingatlanrészt semmilyen módon nem terheli meg, valamint nem tesz semmit, ami a Vevő jelen Szerződéssel kapcsolatos valamely jogát csorbítja, csorbíthatja, meghiúsítja, vagy meghiúsíthatja.

VI.4. Az átvett Ingatlanrészt az Átvevő a tulajdonjog megszerzésétől számított tizenöt (15) évig nem idegenítheti el (ideértve az ellenérték nélkül történő elidegenítést és az apportálást is), továbbá azt a tulajdonjog megszerzésétől számított tizenöt (15) évig a juttatási célnak (az I.3.,és I.4. pontokban meghatározott hasznosítási célnak) megfelelően köteles hasznosítani, valamint állagát megóvni. 
VI.5. Amennyiben az Átvevő a célhoz kötött hasznosításra vonatkozó kötelezettségeinek részben vagy egészben nem tesz eleget, vagy az Ingatlanrészt nem hasznosítja, köteles az Átadó felszólítására, az abban meghatározott határidőig a jogsértő állapotot megszüntetni. A jogsértő állapot megszüntetésére szabott határidő elmulasztása esetén az Átvevő köteles a II.2. pontban rögzített becsült forgalmi értéknek a kötelezettség megsértésének napjától számított, a mindenkori jegybanki alapkamattal növelt összegét az Átadónak a felszólítás kézhezvételétől számított hatvan (60) napon belül nemteljesítési kötbérként megfizetni.

VI6. Az Átvevő tudomásul veszi, hogy az Átadó a jogsértő állapot határidőre történő megszüntetésének elmulasztása esetén – az VI.5. pont szerinti nemteljesítési kötbér követelése helyett – a jelen megállapodástól elállhat. Amennyiben az Átadó elállási jogát gyakorolja, az Átvevő az Átadóval szemben megtérítési igénnyel nem élhet.

VI.7. Az Átvevő vállalja, hogy a jelen megállapodásban előírt kötelezettségei teljesítéséről (az átruházott vagyon hasznosításáról) – a megállapodás hatályba lépését követő évtől számított – jelen megállapodás V.2. pontjában meghatározott elidegenítési tilalom fennállásának ideje alatt, minden év december 31. napjáig írásban tájékoztatja az Átadót.
VI.8. Az Átvevő tudomásul veszi, hogy a jelen megállapodásban vállalt kötelezettségei teljesítését az Átadó ellenőrizheti. Az ellenőrzés során az Átadó, vagy az általa az ellenőrzés lefolytatása érdekében megbízott személy (szervezet) jogosult – többek között – az Ingatlanrész hasznosítását helyszíni szemle keretében ellenőrizni, és a felhasználással kapcsolatos valamennyi iratba, adathordozón tárolt adatba – a jogszabályokban meghatározott adat-és titokvédelmi előírások betartásával – betekinteni valamint az Átvevőtől felvilágosítást, tájékoztatást, nyilatkozatot kérni.

VII. Egyéb rendelkezések:

VII.1. Szerződő Felek rögzítik, hogy az illetékről szóló 1990. évi XCIII. törvény 5. § (1) bekezdése alapján az Ingatlan tulajdonjogának átruházásával kapcsolatosan illetékmentességet élveznek.

VII.2. Jelen megállapodás jóváhagyásáról és megkötéséről – az Mötv. 42. § 16. pontja értelmében - Budapest Főváros Közgyűlése …../2016. (…..) számú határozatával hozott döntést . 

VII.3. Szerződő Felek kijelentik, hogy a jelen megállapodás aláírásához szükséges felhatalmazással rendelkeznek. Szerződő Felek kijelentik, hogy magyarországi helyi önkormányzatok.
VII.4. Átadó jelen Megállapodásban egyidejűleg meghatalmazza Átvevőt, hogy a tulajdonjogjog, valamint az elidegenítési tilalom bejegyzésének ügyében Átadó nevében az illetékes földhivatalnál eljárjon.

Szerződő Felek jelen megállapodás aláírásával meghatalmazzák dr. Krompaszky Adrienn jogtanácsost (képviselt szervezet neve: Budapest Főváros Önkormányzata, székhely: 1052 Budapest, Városház utca 9-11., jogtanácsosi névjegyzékszám: FT 6836), hogy a tulajdonjog és az elidegenítési tilalom ingatlan-nyilvántartási átvezetésével illetve bejegyzésével kapcsolatosan az ingatlanügyi hatóság előtt Szerződő Felek képviseletében eljárjon. Szerződő Felek kijelentik, hogy jelen megállapodás aláírása részükről egyúttal a jogtanácsosnak történő meghatalmazás adását is jelenti. 
Átvevő részéről dr. Szeneczey Balázs főpolgármester-helyettes kijelenti, hogy jelen megállapodást Budapest Főváros Önkormányzata Főpolgármesteri Hivatalának jogtanácsosa, dr. Krompaszky Adrienn jogtanácsos (1052 Budapest, Városház u. 9-11., jogtanácsosi névjegyzékszám: FT 6836) előtt írja alá, aki jelen megállapodást Átvevő részéről jogi ellenjegyzéssel látja el.

Átadó részéről Karsay Ferenc polgármester kijelenti, hogy jelen megállapodást ……………. jogtanácsos/ügyvéd (cím: …………….... névjegyzékszám/lajstromszám: ……..) előtt írja alá, aki jelen megállapodást Átadó részéről jogi ellenjegyzéssel látja el.

VIII. Jogviták rendezése:

VIII.1. Szerződő Felek megállapodnak abban, hogy a jelen megállapodással kapcsolatos esetleges vitáikat elsősorban tárgyalás útján igyekeznek rendezni. Ennek eredménytelensége esetében az általános szabályok szerint illetékes és hatáskörrel rendelkező rendes bírósághoz fordulnak jogorvoslatért.

VIII.2. A jelen megállapodásban nem szabályozott kérdésekben az Nvtv., a Mötv., a Polgári Törvénykönyvről szóló 2013. évi V. törvény és az egyéb vonatkozó jogszabályok rendelkezései irányadóak.

IX. A megállapodás hatálybalépése:

IX.1. Jelen megállapodást Szerződő Felek annak áttanulmányozása és értelmezése után, mint akaratukkal mindenben megegyezőt írták alá. Kijelentik továbbá, hogy jelen megállapodás annak aláírása napján lép hatályba. Ha az aláírások nem ugyanazon napon történnek, a hatályba lépés időpontja a legkésőbbi aláírás napja.

IX.2. Jelen megállapodás tíz (10) példányban készült és hat (6) számozott oldalból, valamint egy 1) elválaszthatatlan mellékletből áll, amelyből négy (4) példány az Átadót és hat (6) példány az Átvevőt illeti meg.

